**Pressetext :**

**3. Editioun vun der BIO-Woch: 19.–28. September 2025**

**Motto: „Dem BIO-Bauer säi ganze Stolz“**

D’Vereenegung fir Biolandwirtschaft Lëtzebuerg a.s.b.l. organiséiert 2025 schonn déi drëtt Kéier d’BIO-Woch – mat der Ënnerstëtzung vum *Ministère de l’Agriculture, de l’Alimentation et de la Viticulture* souwéi vu villen Sponsoren. Vum 19. bis den 28. September steet ganz Lëtzebuerg am Zeeche vum Biolandbau.

D’BIO-Woch ass eng grouss Sensibiliséierungscampagne, déi déi ganz Wäertschëpfungsketten am Bio-Secteur sichtbar mécht – vum Produzent iwwer de Veraarbechter bis hin zum Händler. D’Zil ass et, de Konsument:innen ze weisen, wouhier déi natierlech Bio-Liewensmëttel aus Lëtzebuerg kommen, a mat ville Partner zesummen d’biologesch Landwirtschaft nach méi staark an d’ëffentlecht Bewosstsinn ze bréngen.

Am Mëttelpunkt steet d’Fro:

„Wou fannen ech den nächste Bio-Bauer, bei deem ech direkt akafe kann?“

Äntwerten drop ginn ënner anerem opfälleg Pfeilschëlder, déi an zwielef Gemengen de Wee op Bio-Betriber a -Haffe weisen. Zousätzlech fanne Konsument:innen a ronn 50 Supermarchéë vun de Ketten Naturata, Cactus, E. Leclerc, AlaVita, Auchan a Colruyt (Bio-Planet) Hiweisschëlder mat Kilometerugaben zum nooste Bio-Bauer.

Ee vun den Héichpunkten an der BIO-Woch si vill Eventer a „Portes ouvertes“, zu deenen d’Bio-Betriber och an dëser drëtter Oplo nees alueden.

**De stänneg aktualiséierte Programm souwéi weider Informatioune fannt   
Dir op www.biowoch.lu**

**Kontakt:**Vereenegung fir Biolandwirtschaft Lëtzebuerg

Dani Noesen  
Direktrice vun der "Vereenegung fir Biolandwirtschaft Lëtzbuerg a.s.b.l. "  
T.: +352 26 15 23-80  
E-mail: noesen@biovereenegung.lu